CELEX: 32021D0780
Language: da
Date: 2021-05-10 00:00:00
Title: Rådets afgørelse (EU) 2021/780 af 10. maj 2021 om den holdning, der skal indtages på Den Europæiske Unions vegne i Verdenshandelsorganisationens Råd for Handelsrelaterede Intellektuelle Ejendomsrettigheder

12.5.2021   
               
               
                  DA
               
               
                  Den Europæiske Unions Tidende
               
               
                  L 167/45
               
            
         RÅDETS AFGØRELSE (EU) 2021/780
         af 10. maj 2021
         om den holdning, der skal indtages på Den Europæiske Unions vegne i Verdenshandelsorganisationens Råd for Handelsrelaterede Intellektuelle Ejendomsrettigheder
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Overenskomsten om oprettelse af Verdenshandelsorganisationen, herunder de aftaler, som er indeholdt i bilag 1, 2 og 3 til denne overenskomst (»Marrakeshoverenskomsten«), blev indgået af Unionen ved Rådets afgørelse 94/800/EF (1) og trådte i kraft den 1. januar 1995.
                  
               
                     (2)
                  
                  
                     I henhold til artikel 66, stk. 1, i aftalen om handelsrelaterede intellektuelle ejendomsrettigheder (»TRIPS-aftalen«), der er indeholdt i bilag 1C til Marrakeshoverenskomsten, skal Verdenshandelsorganisationens Råd for Handelsrelaterede Intellektuelle Ejendomsrettigheder (»TRIPS-Rådet«) efter behørigt begrundet anmodning fra et medlem, der er et mindst udviklet land (LDC), forlænge den overgangsperiode, i løbet af hvilken LDC-medlemmerne ikke er forpligtet til at anvende bestemmelserne i TRIPS-aftalen, bortset fra artikel 3, 4 og 5.
                  
               
                     (3)
                  
                  
                     Den nuværende overgangsperiode som aftalt i TRIPS-Rådets afgørelse af 11. juni 2013 står til at udløbe den 1. juli 2021.
                  
               
                     (4)
                  
                  
                     Den 1. oktober 2020 indgav Tchad på LDC-gruppens vegne formelt en anmodning om forlængelse af overgangsperioden.
                  
               
                     (5)
                  
                  
                     TRIPS-Rådet skal på sin formelle samling den 8. og 9. juni 2021 vedtage en afgørelse vedrørende anmodningen om forlængelse af overgangsperioden i henhold til TRIPS-aftalens artikel 66, stk. 1, for LDC-medlemmer (»TRIPS-Rådets afgørelse«).
                  
               
                     (6)
                  
                  
                     Den holdning, der skal indtages på Unionens vegne i TRIPS-Rådet, bør fastlægges, da TRIPS-Rådets afgørelse vil have bindende virkning for Unionen.
                  
               
                     (7)
                  
                  
                     LDC-medlemmerne udgør det mest sårbare segment i det internationale handelssamfund og står over for økonomiske, finansielle og administrative begrænsninger. LDC-medlemmerne har brug for politisk råderum og fleksibilitet til at tackle deres udviklingsmæssige udfordringer og mere tid til at gennemføre TRIPS-aftalen.
                  
               
                     (8)
                  
                  
                     Et vist niveau af beskyttelse og håndhævelse af intellektuelle ejendomsrettigheder er til gavn for LDC-medlemmer, fordi intellektuelle ejendomsrettigheder er en katalysator for innovation og et vigtigt redskab til bæredygtig udvikling. Nogle LDC-medlemmer har allerede taget skridt til at gennemføre TRIPS-aftalen og skal tilskyndes til ikke at sænke det eksisterende niveau for beskyttelse og håndhævelse af intellektuelle ejendomsrettigheder.
                  
               
                     (9)
                  
                  
                     En forlængelse af overgangsperioden uden tidsbegrænsning, som foreslået af LDC-gruppen, vil forsinke processen med gradvis at integrere LDC-medlemmer, som medlemmer af det multilaterale handelssystem, i det internationale system for intellektuelle ejendomsrettigheder på grundlag af de minimumskrav, der er fastsat i TRIPS-aftalen.
                  
               
                     (10)
                  
                  
                     Derfor bør overgangsperioden for LDC-medlemmernes gennemførelse af TRIPS-aftalen, bortset fra artikel 3, 4 og 5, forlænges i en begrænset periode på højst 10 år.
                  
               
                     (11)
                  
                  
                     Hvis medlemmerne af Verdenshandelsorganisationen støtter en forlængelse af overgangsperioden i henhold til TRIPS-aftalens artikel 66, stk. 1, i en længere periode eller uden tidsbegrænsning, bør Unionen ikke stå i vejen for at opnå konsensus.
                  
               
                     (12)
                  
                  
                     LDC-medlemmernes anmodning om en supplerende undtagelsesperiode på 12 år beregnet fra den dato, hvor et LDC-medlem ikke længere klassificeres som et mindst udviklet land, synes at gå videre end anvendelsesområdet for TRIPS-aftalens artikel 66, stk. 1, da denne artikel kun finder anvendelse på en forlængelse af overgangsperioden for LDC-medlemmers gennemførelse af visse bestemmelser i TRIPS-aftalen. Derfor bør anmodningen om at indrømme en undtagelse for ikke-LDC-lande som en del af TRIPS-Rådets afgørelse i henhold til TRIPS-aftalens artikel 66, stk. 1, ikke støttes —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på den formelle samling i Rådet for Handelsrelaterede Intellektuelle Ejendomsrettigheder (»TRIPS-Rådet«) den 8. og 9. juni 2021, er følgende:
            
                        a)
                     
                     
                        LDC-medlemmer er ikke forpligtet til at anvende bestemmelserne i aftalen om handelsrelaterede intellektuelle ejendomsrettigheder (»TRIPS-aftalen«), bortset fra artikel 3, 4 og 5, i en begrænset periode på højst 10 år eller indtil den dato, hvor de ophører med at være LCD-medlem, alt efter hvilken dato der falder først
                     
                  
                        b)
                     
                     
                        hvis medlemmerne af Verdenshandelsorganisationen støtter en forlængelse af overgangsperioden i henhold til TRIPS-aftalens artikel 66, stk. 1, i en længere periode eller uden tidsbegrænsning, står Unionen ikke i vejen for at opnå konsensus
                     
                  
                        c)
                     
                     
                        LDC-medlemmer skal sikre, at enhver ændring af deres love, bestemmelser eller praksis, der foretages i løbet af den supplerende overgangsperiode, ikke fører til en lavere grad af overensstemmelse med bestemmelserne i TRIPS-aftalen. Hvis medlemmerne af Verdenshandelsorganisationen ikke støtter en sådan forpligtelse for LDC-medlemmerne, står Unionen imidlertid ikke i vejen for at opnå konsensus
                     
                  
                        d)
                     
                     
                        LDC-medlemmernes anmodning om en supplerende undtagelsesperiode på 12 år beregnet fra den dato, hvor et LDC-medlem ikke længere klassificeres som et mindst udviklet land, støttes ikke, da dette falder uden for anvendelsesområdet for TRIPS-aftalens artikel 66, stk. 1.
                     
                  
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 10. maj 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse 94/800/EF af 22. december 1994 om indgåelse på Det Europæiske Fællesskabs vegne af de aftaler, der er resultatet af de multilaterale forhandlinger i Uruguay-rundens regi (1986-1994), for så vidt angår de områder, der hører under Fællesskabets kompetence (EFT L 336 af 23.12.1994, s. 1).